Ayiti-Eleksyon: KEP a Anonse Bilten Vòt yo Pral Fèt Nan Emira Arab Ini
Direktè egzekitif Konsèy Elektoral Pwovizwa a (KEP), Uder Antoine, di enpresyon bilten yo pral koute Ayiti 2 milyon 552 mil dola.
WASHINGTON, DC — Nan peyi d Ayiti, direktè egzekitif Konsèy Elektoral Pwovizwa a (KEP), Uder Antoine, bay yon konferans pau laprès nan jounen mèkredi 10 out 2016 la pou l te bay detay sou evolisyon pwosesis elektoral la. Nan okazyon an, Misye Antoine te retounen sou finansman eleksyon yo e li anonse se yon konpayi enprimri Emira Arab Ini ki ranpòte apèldòf pou prepare bilten vòt yo. Ofisyèl KEP a di enpresyon bilten yo pral koute Leta Ayisyen 2 milyon 552 mil dola. Pandansetan, kandida a la prezidans Pati Fizyon Sosyo-Demokrat yo, ansyen Senatè Edmonde Supplice-Beauzile, envite tout òganizasyon politik ki pa deside ale nan eleksyon ki fikse pou 9 oktòb pwochen pote-kole ak Fizyon epi apiye kandidati li. “Patisipasyon Fanm yo nan Eleksyon 9 Oktòb yo" : Se tèm yon jounen refleksyon Ministè Kondisyon Fanm peyi d Ayiti, an kolaborasyon avèk Ministè Jistis ak Sekirite, te òganize nan jounen jedi 10 out 201 6la nan Pòtoprens. Direksyon Santral Polis Jidisyè a prezante bilan operayson li mennen pandan 2 dènye mwa yo nan kad batay kont fenomèn ensekrite a ann Ayiti. Fènomèn Migrasyon nan Depatman Latibonit la se yon sous kè-sote pou òganizasyon Gwoup Refleksyon ak Apui pou Defann Latibonit. Responsab òganizasyon an mande dirijan ayisyen yo pran responsablite yo fas a sitiyasyon sa a. Klike sou lyen anlè a pou detay nouvèl sa yo.